Katrín Jakobsdóttir , forsætisráðherra , og Guðlaugur Þór Þórðarson , utanríkisráðherra , sóttu afmælisfund leiðtoga Atlantshafsbandalagsins sem lauk í Lundúnum í dag . Forsætisráðherra fjallaði þar um afvopnunarmál , loftslagsbreytingar og baráttuna gegn kynferðislegu ofbeldi og áreitni á vettvangi bandalagsins . Á meðal umfjöllunarefna fundarins voru áskoranir í öryggis - og varnarmálum , netógnir , baráttan gegn hryðjuverkum , útgjöld bandalagsríkjanna til varnarmála , samskiptin við Rússland og horfur í afvopnunarmálum . Í innleggi sínu lagði forsætisráðherra áherslu á afvopnunarmál og að styrkja þyrfti alþjóðlega samninga á því sviði , fremur en að veikja þá eins og reyndin er . Forsætisráðherra fjallaði einnig um loftslagsbreytingar sem eitt stærsta öryggismál samtímans sem þyrfti að taka á í stefnu bandalagsins . Þá tók forsætisráðherra undir mikilvægi nýrrar stefnu bandalagsins gegn kynferðislegu ofbeldi og áreitni og áréttaði mikilvægi þess að fjallað væri um ofbeldi gegn konum í sambandi við öryggis - og varnarmál . „ Afvopnunarmál voru rædd á fundinum og lýstu margir áhyggjum af þeirri stöðu sem upp er komin í kjölfar ógildingar INF-samningsins sem tekur á útbreiðslu kjarnorkuvopna . Þennan veruleika verður Atlantshafsbandalagið að taka alvarlega ; í stefnumótun , innan allra sinna stofnana og á fundum leiðtoga “ sagði Katrín Jakobsdóttir , forsætisráðherra . Forsætisráðherra átti jafnframt fund með Pedro Sánchez , forsætisráðherra Spánar , þar sem fjallað var um stjórnmálaástandið , málefni Katalóníu og alþjóðasamvinnu .